b'\n_START_ARTICLE_\nGorska skupnost\n_START_PARAGRAPH_\nGorska skupnost (it. Comunit\xc3\xa0 montana) je oblika italijanske javne ustanove, ki jo predvideva zakon 1102 iz leta 1971. Od tega leta dalje so bile gorske skupnosti ustanovljene po vsej dr\xc5\xbeavi, ponekod so bile pozneje ukinjene in v\xc4\x8dasih spet obnovljene._NEWLINE_Naloga gorske skupnosti je za\xc5\xa1\xc4\x8dita ozemlja, kulture in gospodarstva na posameznih gorskih in delno gorskih podro\xc4\x8djih, ki jih ne omejujejo administrativne pristojnosti ob\xc4\x8din, pokrajin in de\xc5\xbeel. Prvotni namen zakona je bil, da se omogo\xc4\x8di razvoj nekaterih zaostalih podro\xc4\x8dij, zaradi \xc4\x8desar je bila predvidena direktna gmotna podpora dr\xc5\xbeave._NEWLINE_Vsega skupaj je bilo ustanovljenih okoli 180 gorskih skupnosti, od katerih je \xc5\xa1e danes aktivnih preko 160. Zaradi preve\xc4\x8d splo\xc5\xa1nih zakonskih dolo\xc4\x8db so se namre\xc4\x8d opredelila kot gorska skupnost nekatera zdru\xc5\xbeenja, ki se ne zanimajo za ohrano okolja in kulture, pa\xc4\x8d pa jim je glavni namen dobivati dr\xc5\xbeavne prispevke. Zakon iz leta 1992, ki bi bil moral stvar urediti, je sicer ponekod izbolj\xc5\xa1al stanje, a nekateri kraji so bili neupravi\xc4\x8deno prizadeti. Debata o gorskih skupnostih, o njihovih nalogah in o njihovi bodo\xc4\x8dnosti je \xc5\xa1e v polnem teku.'